Χοιρινό με λάχανο από τον Έβρο
Πλούσιο, χειμωνιάτικο φαγητό αυτό το χοιρινό στην κατσαρόλα από τον Έβρο. Μπορούμε να το φτιάξουμε με φρέσκο λάχανο, μπορούμε να το φτιάξουμε και με τουρσί που το συνηθίζουν στα βόρεια.
1 κιλό χοιρινή σπάλα, σε κομμάτια-μερίδες, 1 ξερό κρεμμύδι, σε λεπτές ροδέλες, 1 μέτριο καρότο, σε μικρά καρέ, 2 πιπεριές Φλωρίνης, σε λεπτές λωρίδες, 1 πιπεριά πράσινη, σε λεπτές λωρίδες, 1 μέτριο λάχανο, ψιλοκομμένο για σαλάτα (φρέσκο ή τουρσί – αν χρησιμοποιήσουμε τουρσί, το ξεπλένουμε καλά και το στραγγίζουμε), 120 γρ. σάλτσα ντομάτας (έτοιμη καλής ποιότητας ή σπιτική), 1 κοφτή κουτ. σούπας πάπρικα γλυκιά, 1 κοφτή κουτ. σούπας ξερή ρίγανη, 1 λεπτό μάτσο σέλινο, χοντροκομμένο, 120 ml ελαιόλαδο, αλάτι, φρεσκοτριμμένο πιπέρι
Για να ετοιμάσουμε το χοιρινό με λάχανο, σε βαθιά κατσαρόλα ζεσταίνουμε το ελαιόλαδο σε μέτρια προς δυνατή φωτιά και σοτάρουμε το κρέας για 7-8 λεπτά, μέχρι να ροδίσει από όλες τις μεριές.Προσθέτουμε το κρεμμύδι, το καρότο, τις πιπεριές και το λάχανο και ανακατεύουμε καλά.Τα μαγειρεύουμε για 2-3 λεπτά, μέχρι να πέσει κάπως ο όγκος του λάχανου, και ρίχνουμε 300 ml ζεστό νερό, τη σάλτσα ντομάτας, την πάπρικα, τη ρίγανη, το σέλινο, αλάτι και πιπέρι. Αφήνουμε το υγρό να πάρει βράση, ξαφρίζοντας όσο χρειάζεται, και χαμηλώνουμε καλά τη φωτιά. Σκεπάζουμε την κατσαρόλα και σιγομαγειρεύουμε για 1 1⁄2-2 ώρες, μέχρι να μαλακώσει καλά το κρέας.
Λάχανο,Χοιρινό